Broj: 711-I-1718-P-437-17/18-12-18

Zagreb, 23. studenog 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu**  **dužnosnika Andreja Plenkovića, predsjednika Vlade Republike Hrvatske i dužnosnika Tomislava Ćorića, ministra zaštite okoliša i energetike**,na 29. sjednici, održanoj 23. studenog 2018.g., donosi sljedeću:

**ODLUKU**

1. **Postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske neće se pokrenuti s obzirom da iz prikupljenih podataka i dokumentacije, vezano za okolnost da je Odlukom ministra zaštite okoliša i energetike od 29. kolovoza 2017.g. članom Upravnog vijeća Javne ustanove „Park prirode Biokovo“ imenovan Marko Raos, ujak dužnosnika, ne proizlazi da je u postupanju dužnosnika Andreja Plenkovića došlo do moguće povrede odredbi ZSSI-a odnosno da se dužnosnik nalazio u situaciji sukoba interesa, s obzirom da dužnosnik Andrej Plenković nije sudjelovao u postupku imenovanja članova upravnog vijeća navedene javne ustanove niti je na bilo koji način utjecao na donošenje iste odluke.**
2. **Pokreće se postupak za odlučivanje o sukobu interesa protiv dužnosnika Tomislava Ćorića, zbog moguće povrede članka 5. stavka 1. ZSSI-a, u obnašanju dužnosti ministra zaštite okoliša i energetike, koja proizlazi iz činjenice da je dužnosnik, na temelju propisane diskrecijske ovlasti, Odlukom od 29. kolovoza 2017.g. u kojoj nisu navedeni kriteriji i razlozi predmetnog imenovanja, na funkciju člana Upravnog vijeća Javne ustanove „Park prirode Biokovo“ imenovao Marka Raosa, ujaka dužnosnika Andreja Plenkovića, koji je dužnosniku Tomislavu Ćoriću izravno nadređen, čime bi dužnosnik počinio mogući propust zaštite vlastite vjerodostojnosti i povjerenja građana u savjesno, odgovorno i nepristrano obnašanje dužnosti.**
3. **Poziva se dužnosnik Tomislav Ćorić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu istog Zakona. Uvidom u Registar dužnosnika Povjerenstvo je utvrdilo da Andrej Plenković stupio na aktualnu dužnost predsjednika Vlade Republike Hrvatske 19. listopada 2016.g., dok je Tomislav Ćorić na aktualnu dužnost ministra zaštite okoliša i energetike stupio 9. lipnja 2017.g. Stoga su dužnosnici Andrej Plenković i Tomislav Ćorić, povodom obnašanja navedenih dužnosti, obvezni postupati sukladno odredbama ZSSI-a.

Protiv dužnosnika Andreja Plenkovića i Tomislava Ćorića, podnesena je dana 21. prosinca 2017.g. anonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-7413-P-437/17-01-4. Povodom navedene prijave otvoren je predmet broj P-437/17. U prijavi se ukazuje da su se dužnosnici našli u situaciji sukoba interesa povodom činjenice da je dužnosnik Tomislav Ćorić, ministar zaštite okoliša i energetike, u okviru svojih nadležnosti, na mjesto člana Upravnog vijeća Javne ustanove „Park prirode Biokovo“, imenovao Marko Raos, koji je prema informacijama u medijima ujak odnosno brat majke dužnosnika Andreja Plenkovića, predsjednika Vlade Republike Hrvatske, koji je dužnosniku Tomislavu Ćoriću izravno nadređen.

U prijavi se ujedno ukazuje da je Nera Miličić, kći navedenog ujaka dužnosnika Andreja Plenkovića, imenovana voditeljem ispostave Hrvatske turističke zajednice u Njemačkoj.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Pritom se anonimna prijava tretira kao izvor vlastitog saznanja za Povjerenstvo.

Napominje se da su okolnosti vezane uz navedeno imenovanje Nere Miličićrazmatrane u predmetu P-368/17, povodom ranije podnesene prijave.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Radi provjere osnovanosti navoda u prijavi Povjerenstvo je izvršilo uvid u javno dostupne podatke i Statut Javne ustanove „Park prirode Biokovo“ i javno objavljene medijske članke te je zatražilo podatke od nadležnog Matičnog ureda i od Ministarstva zaštite okoliša i energetike.

Povjerenstvo je uvidom na službenu mrežnu stranicu dužnosnika Andreja Plenkovića (*www.andrejplenkovic.hr*) utvrdilo da su u tekstu naslova „Moj europski angažman“ objavljeni biografski podaci dužnosnika te se, pored ostalog navodi podatak da je dužnosnikova majka Vjekoslava Raos-Plenković rodom iz Makarske.

Nadalje, uvidom u jedan od više medijskih članaka, u kojima su povodom održavanja i rezultata izbora za Hrvatski sabor održanih 11. rujna 2016.g., objavljeni biografski podaci o dužnosniku Andreju Plenkoviću, i to članak naslova „Nepoznati Plenković: Detalji iz njegovog života koje niste znali“, objavljen 12. rujna 2016.g. na mrežnim stranicama portala 24 sata (*https://www.24sata.hr/news/nepoznati-plenkovic-sto-god-da-je-radio-radio-je-izvanredno-490791*), utvrđeno je da se u istom tekstu citiraju navodi Marka Raosa o dužnosniku Andreju Plenkoviću te se na kraju citata navodi da to govori ujak dužnosnika Marko Raos iz Makarske.

Na traženje Povjerenstva, Ured državne uprave u Splitsko-dalmatinskoj županiji, Matični ured Makarska dostavio je uz dopise od 6. veljače 2018.g. i od 12. lipnja 2018.g. izvatke iz matice rođenih za dužnosnika Andreja Plenkovića, Vjekoslavu Raos-Plenković i Marka Raosa te je uvidom u iste utvrđeno da je Marko Raos doista brat majke odnosno ujak dužnosnika Andreja Plenkovića.

Uvidom u službene stranice Grada Makarske utvrđeno je da je Marko Raos član aktualnog saziva Gradskog vijeća Grada Makarske, nakon održanih lokalnih izbora u svibnju 2017.g.

Uvidom u podatke sudskog registra Trgovačkog suda u Splitu utvrđeno je da je pod matičnim brojem 060145628 upisana javna ustanova naziva „Park prirode Biokovo“, čiji je jedini osnivač Republika Hrvatska.

Uvidom u službene mrežne stranice Javne ustanove „Park prirode Biokovo“ (*www.pp-biokovo.hr*) utvrđeno je da je na istima objavljen podatak da se Upravno vijeće sastoji od pet članova koje imenuje ministar te da Upravno vijeće čine: dr.sc. Mario Šiljeg, kao predsjednik te Marko Raos, Nikolina Andačić, Ivan Roglić i Jozo Bekavac, kao članovi.

Povjerenstvo je imalo u vidu da su, sukladno odredbama članka 111. i članka 130. Zakona o zaštiti prirode („Narodne novine“ broj 80/13., 15/18.), parkovi prirode jedna od četiri kategorije zaštićenih područja od državnog značenja, kojim upravljaju javne ustanove koje osniva Republika Hrvatska.

Sukladno odredbama članka 133. Zakona o zaštiti prirode, javnom ustanovom za upravljanje zaštićenim područjima upravlja upravno vijeće od najviše pet članova, pri čemu se sastav, način izbora, broj članova i trajanje njihova mandata, način donošenja odluka upravnog vijeća uređuje aktom o osnivanju i statutom. Nadalje, sukladno istom članku toga Zakona, predsjednika i članove upravnog vijeća javnih ustanova za upravljanje nacionalnim parkom i parkom prirode imenuje i razrješuje ministar nadležan za poslove zaštite prirode, koji ujedno utvrđuje visinu naknade za rad predsjednika i članova upravnog vijeća.

Povjerenstvo je na službenim mrežnim stranicama iste ustanove izvršilo uvid u Statut Javne ustanove „Park prirode Biokovo“, donesen od strane Upravnog vijeća 24. listopada 2014.g. (u daljnjem tekstu: Statut).

Člankom 12. toga Statuta propisano je da su tijela ustanove Upravno vijeće i ravnatelj.

Člankom 13. stavkom 1. istog Statuta propisano je da Parkom prirode Biokovo upravlja Upravno vijeće koje ima predsjednika i četiri člana. Stavkom 2. toga članka Statuta propisano je da predsjednika i članove Upravnog vijeća imenuje i razrješuje ministar nadležan za poslove zaštite prirode, dok sukladno stavku 3. istog članka jednog člana Upravnog vijeća biraju radnici Ustanove iz svojih redova u skladu s odredbama posebnog propisa kojim se uređuju radni odnosi.

Sukladno stavku 4. toga članka Statuta, mandat predsjednika i članova Upravnog vijeća traje 4 godine.

Člankom 19. Statuta propisano je da predsjednik i članovi Upravnog vijeća Parka prirode Biokovo imaju pravo na naknadu za svoj rad u Upravnom vijeću, te pravo na naknadu troškova nastalih radi prisustvovanja sjednicama Upravnog vijeća, pri čemu visinu naknade za rad predsjednika i članova Upravnog vijeća utvrđuje odlukom ministar nadležan za poslove zaštite prirode.

Na temelju ovlaštenja iz članka 39. stavka 5. ZSSI-a, Povjerenstvo je dopisom od 1. lipnja 2018.g. zatražilo od Ministarstva zaštite okoliša i energetike podatak je li Marko Raos iz Makarske imenovan članom Upravnog vijeća Javne ustanove „Park prirode Biokovo“ odlukom ministra zaštite okoliša i energetike, sukladno članku 13. stavku 2. Statuta Javne ustanove „Park prirode Biokovo“, kada je imenovan i na koji način odnosno u kojem postupku (provedbom javnog natječaja ili na drugi način) i koja je pravna osnova toga postupka u kojem je imenovan; koliko je bilo kandidata za navedeno mjesto te po kojim kriterijima je Marko Raos odabran.

U dopisu Ministarstva zaštite okoliša i energetike, KLASA: 023-01/18-01/110, URBROJ: 517-04-18-2 od 18. lipnja 2018.g. dostavljeno je očitovanje u kojem se citiraju navedene odredbe članka 133. Zakona o zaštiti prirode i članka 13. Statuta Parka prirode Biokovo te se navodi da je na temelju navedenih odredbi dužnosnik Tomislav Ćorić, kao ministar nadležan za poslove zaštite prirode 29. kolovoza 2017.g. donio odluku kojom je, između ostalih, Marka Raosa imenovao članom Upravnog vijeća Javne ustanove „Park prirode Biokovo“.

Uz dopis je dostavljena preslika arhivskog primjerka Odluke o imenovanju predsjednika i dijela članova Upravnog vijeća Javne ustanove „Park prirode Biokovo“, KLASA: 080-09/17-01/105, URBROJ: 517-04-17-2 od 29. kolovoza 2017.g.

U uvodu odluke kao pravni temelj naveden je članak 133. stavak 3. Zakona o zaštiti prirode i članak 13. stavak 2. Statuta Parka prirode Biokovo.

Točkom I. Odluke određeno je da se dr.sc. Mario Šiljeg imenuje na dužnost predsjednika Upravnog vijeća, a točkom II. da se na dužnost članova Upravnog vijeća imenuju Marko Raos, Nikolina Andačić i Ivan Roglić. Točkom III. Odluke određeno je da ista Odluka stupa na snagu danom donošenja. Odluka je potpisana od strane ministra, dr.sc. Tomislava Ćorića.

Dostavljena Odluka ne sadrži obrazloženje.

S obzirom na nedostatne podatke dane u očitovanju od 18. lipnja 2018.g. i činjenice da dostavljena Odluka nema obrazloženje, Povjerenstvo je dopisom od 6. srpnja 2018.g. od Ministarstva zaštite okoliša i energetike zatražilo podatke na koji način odnosno u kojem postupku je Marko Raos imenovan članom Upravnog vijeća Javne ustanove „Park prirode Biokovo“ navedenom Odlukom, odnosno je li izabran na temelju provedenog javnog ili pozivnog natječaja; ukoliko jest, koliko je bilo kandidata za navedeno mjesto te po kojim kriterijima je Marko Raos odabran; a ukoliko nije bilo natječaja, podatak je li dužnosnik Tomislav Ćorić, predmetnu odluku, kojom je imenovao članove Upravnog vijeća, donio diskrecijski ili je istoj prethodio prijedlog osoba za imenovanje ili konkretno prijedlog da na predmetno mjesto bude imenovan Marko Raos i čiji je to prijedlog bio te na koji način je dužnosnik utvrdio kvalifikaciju imenovanih osoba za navedenu funkciju; kao i koja je bila pravna osnova za provođenje javnog/pozivnog natječaja ukoliko je proveden ili na temelju koje je dužnosnik donio odluku na temelju prijedloga ili diskrecijsku odluku.

U dopisu Ministarstva zaštite okoliša i energetike, KLASA: 023-01/18-01/110, URBROJ: 517-04-18-4 od 19. srpnja 2018.g. dostavljeno je očitovanje u kojem se navodi da za imenovanje predsjednika i članova Upravnog vijeća Parka prirode Biokovo nije proveden javni natječaj već da imenovanje navedenih osoba predstavlja diskrecijsku odluku ministra nadležnog za poslove zaštite prirode, kao i da navedena diskrecijska ovlast ministra zaštite okoliša i energetike proizlazi iz citiranih članka 133. Zakona o zaštiti prirode i članka 13. Statuta Parka prirode Biokovo.

Na temelju navedenog očitovanja Ministarstva zaštite okoliša i energetike od 19. srpnja 2018.g. Povjerenstvo je moglo zaključiti da je dužnosnik Tomislav Ćorić navedenu Odluku od 29. kolovoza 2017.g. donio diskrecijski odnosno bez da je za istu odluku bio potreban prijedlog neke nadležne službe ministarstva, tijela predmetne ustanove ili koga drugoga, na kojem prijedlogu bi utemeljio odabir konkretnih osoba za članove Upravnog vijeća.

S obzirom da se na temelju dostavljenih podataka nisu mogle nedvojbeno utvrditi relevantne činjenice, Povjerenstvo je dopisom od 19. rujna 2018.g. od Ministarstva zaštite okoliša i energetike zatražilo slijedeće podatke: - čime se dužnosnik Tomislav Ćorić rukovodio prilikom donošenja navedene Odluke o imenovanju predsjednika i dijela članova Upravnog vijeća Javne ustanove „Park prirode Biokovo“ od 29. kolovoza 2017.g. odnosno; na koji način je, prethodno odabiru, dužnosnik Tomislav Ćorić stekao saznanje da je imenovani član Upravnog vijeća Marko Raos zainteresiran odnosno voljan obavljati predmetnu funkciju; na koji se način odnosno iz kojeg izvora dužnosnik upoznao s kvalifikacijama Marka Raosa za navedenu funkciju te koje su to utvrđene kvalifikacije bile; je li dužnosnik razmatrao više kandidata za navedenu funkciju na koju je Marko Raos imenovan te ukoliko jest, po kojim kriterijima je odabran.

U dopisu Ministarstva zaštite okoliša i energetike, KLASA: 023-01/18-01/110, URBROJ: 517-04-18-6 od 10. listopada 2018.g. dostavljeno je očitovanje u kojem se navodi da je Upravno vijeće Parka prirode Biokovo sastavljeno od državnog tajnika Maria Šiljega, kao predsjednika Upravnog vijeća, Marka Raosa koji je ujedno i član Gradskog vijeća Grada Makarske, Nikoline Andačić, kao službenice u gradskoj upravi Grada Vrgorca, Ivana Roglića, kao službenika u Hrvatskim šumama te Joze Bekavca, kao predstavnika radnika.

U dopisu se navodi da je Ministarstvo zaštite okoliša i energetike, kao resorno ministarstvo i tijelo koje nadzire rad javnih ustanova nacionalnih parkova i parkova prirode, zaduženo za osiguravanje uključenosti lokalne zajednice u rad pojedinih javnih ustanova osnovanih radi upravljanja određenim zaštićenim područjem. Dodaje se da se, ukoliko je lokalna zajednica uključena u rad i procese odlučivanja zaštićenog područja, istim zaštićenim područjem upravlja bolje te da je priroda bolje očuvana.

U dopisu se zaključuje da je upravo iz tog razloga, primjenjujući propisanu ovlast članka 133. Zakona zaštiti prirode i iz članka 13. Statuta Parka prirode Biokovo, dužnosnik Tomislav Ćorić nastavio s dobrom praksom imenovanja članova upravnih vijeća iz redova osoba koje predstavljaju lokalnu zajednicu, imenujući osobu koja je član Gradskog vijeća Grada Makarske i koja živi na području Grada Makarske.

Povjerenstvo je na temelju posebnog ovlaštenja, izvršilo uvid u podatke Informatičkog sustava Porezne uprave, radi provjere ostvaruje li Marko Raos pravo na naknadu za članstvo u Upravnom vijeću Parka prirode Biokovo odnosno utvrđenja da se radi o plaćenoj javnoj dužnosti u upravnom tijelu javne ustanove. Utvrđeno je da je Park prirode Biokovo u razdoblju od imenovanja članom Upravnog vijeća do donošenja ove odluke Marku Raosu u 8 navrata isplatio naknadu po osnovi članstva u Upravnom vijeću ustanove u ukupnom neto iznosu od 2.610,00 kuna, odnosno u studenom 2017.g. neto 600,00 kuna, u prosincu 2017.g. neto 300,00 kuna, u siječnju 2018.g., neto 300,00 kuna, u ožujku 2018.g. neto 300,00 kuna, u svibnju 2018.g. neto 510,00 kuna, u srpnju 2018.g. neto 300,00 kuna te u rujnu 2018.g. neto 300,00 kuna.

U odnosu na pitanje moguće odgovornosti dužnosnika Andreja Plenkovića vezano za predmetne okolnosti na koje je ukazano u prijavi, Povjerenstvo na temelju odredbi Zakona o zaštiti prirode i Statuta Parka prirode Biokovo nije utvrdilo da sukladno propisanoj proceduri predsjednik Vlade Republike Hrvatske na neki način sudjeluje u postupku imenovanja članova Upravnog vijeća Parka prirode Biokovo niti da nadzire rad članova Upravnog vijeća ili poslovanje ove ustanove općenito.

Ujedno niti iz prijave niti iz ostalih prikupljenih podataka Povjerenstvo nije steklo saznanja niti je moglo zaključiti da je dužnosnik Andrej Plenković izvršio bilo kakvu aktivnu radnju kojom bi utjecao na imenovanje svojeg ujaka članom Upravnog vijeća Parka prirode Biokovo.

Povjerenstvo napominje da okolnost da je određena osoba, koja je u srodstvu s nekim dužnosnikom, pa tako i s dužnosnikom Andrejom Plenkovićem, koji obnaša dužnost čelnika najvišeg tijela izvršne vlasti u Republici Hrvatskoj, imenovana ili izabrana na određenu drugu javnu dužnost ili funkciju u tijelu javne vlasti ili javnoj ustanovi za vrijeme mandata toga dužnosnikova s kojim je u srodstvu, ne predstavlja situaciju sukoba interesa ili situaciju protivnu načelima obnašanja javne dužnosti sama po sebi, odnosno pod uvjetom da sam dužnosnik ni na koji način, neposredno ili posredno ne sudjeluje imenovanju ili izboru te osobe s kojom je u srodstvu ili čiji rad nadzire.

Slijedom navedenog, iz prikupljenih podataka i dokumentacije Povjerenstvo nije steklo saznanja da je, vezano za okolnost da je Odlukom ministra zaštite okoliša i energetike od 29. kolovoza 2017.g. članom Upravnog vijeća Javne ustanove „Park prirode Biokovo“ imenovan Marko Raos, ujak dužnosnika, u postupanju dužnosnika Andreja Plenkovića došlo do moguće povrede odredbi ZSSI-a odnosno da se dužnosnik nalazio u situaciji sukoba interesa.

Stoga je, na temelju članka 39. stavka 1. ZSSI-a, donesena odluka da se postupak protiv dužnosnika Andreja Plenkovića neće pokrenuti, kao u točki I. izreke.

U odnosu na pitanje moguće odgovornosti dužnosnika Tomislava Ćorića vezano za predmetne okolnosti na koje je ukazano u prijavi, Povjerenstvo najprije ukazuje da se u ovoj fazi postupka, na temelju u obrazloženju konstatiranih javnih objava na službenim stranicama dužnosnika Andreja Plenkovića te objavljenih medijskih tekstova, a vezano uz obitelj i podrijetlo dužnosnika Andreja Plenkovića u kojima su poimence navedeni i neki članovi obitelji dužnosnika s majčine strane, može zaključiti da je dužnosniku Tomislavu Ćoriću moglo biti poznato da je Marko Raos iz Makarske ujak dužnosnika Andreja Plenkovića.

Imajući u vidu citirane odredbe Zakona o zaštiti prirode i Statuta Parka prirode Biokovo te izričito očitovanje Ministarstva zaštite okoliša i energetike, imenovanje članova Upravnog vijeća Parka prirode Biokovo jest diskrecijska ovlast ministra zaštite okoliša i energetike odnosno pripada u djelokrug poslova koje obavlja u obnašanju ove dužnosti.

Tako je i u primjeni predmetne diskrecijske ovlasti dužnosnik Tomislav Ćorić bio osobno odgovoran da je koristi u skladu s načelima obnašanja dužnosti odnosno odgovorno, savjesno i transparentno, čuvajući vlastitu vjerodostojnost i povjerenje građana da se prilikom imenovanja osoba koje će upravljati predmetnom javnom ustanovom štiti javni interes. Ovaj javni interes ogleda se u tome da se u upravno vijeće javne ustanove imenuju stručne osobe na temelju kriterija koje nadležni ministar ima ovlast diskrecijski utvrditi, a koje će kriterije onda prilikom imenovanja članova Upravnog vijeća dosljedno i transparentno primijeniti.

Iz očitovanja Ministarstva zaštite okoliša i energetike, u kojem se navodi da ima praksu u upravna vijeća javnih ustanova imenovati osobe koje predstavljaju lokalnu zajednicu na području gdje javna ustanova djeluje, s obzirom da njihovo uključenje u rad i procese odlučivanja dovodi do poboljšanja upravljanja istim zaštićenim područjem i poboljšanja očuvanja prirode, može se zaključiti da se radi o osobama koje su u toj lokalnoj zajednici javno poznate osobe koje su se istaknule svojim radom i djelovanjem u području zaštite i očuvanja prirodnog okoliša.

Stoga je bilo uputno da predmetna odluka o imenovanju, koja je donesena na temelju diskrecijske ovlasti, utemeljene na zakonu i temeljnom općem aktu predmetne javne ustanove, sadrži obrazloženje iz kojeg bi bilo razvidno kojim se kriterijem dužnosnik Tomislav Ćorić vodio pri imenovanju određenih osoba članovima predmetnog upravnog vijeća, jer bi na taj način odluka bila transparentna, a dužnosnik zaštitio vlastitu vjerodostojnost u primjeni diskrecijske ovlasti.

Pored navedene okolnosti, Povjerenstvo ne smatra dobrom praksom da dužnosnici svojim diskrecijskim odlukama, neovisno što diskrecijska ovlast proizlazi iz propisa, imenuju na određene javne funkcije osobe koje su u bližim rodbinskim vezama s dužnosnicima koji su nadređeni dužnosniku koji donosi odluku o imenovanju konkretne osobe, bez transparentnog obrazloženja kriterija koje su pritom uzimali u obzir.

Naime, u slučajevima donošenja takve odluke opravdano se može stvoriti dojam da je dužnosnik koristio diskrecijsku ovlast, a kako bi stvorio odnos zahvalnosti prema njemu kod dužnosnika koji mu je nadređen odnosno o čijem povjerenju ovisi njegov osobni status obnašatelja konkretne dužnosti.

Slijedom navedenog, na temelju stanja spisa predmeta Povjerenstvo je zaključilo da postoji mogućnost da je dužnosnik Tomislav Ćorić, u obnašanju dužnosti ministra zaštite okoliša i energetike, počinio povredu članka 5. stavka 1. ZSSI-a, koja proizlazi iz činjenice da je dužnosnik, na temelju propisane diskrecijske ovlasti, Odlukom od 29. kolovoza 2017.g. u kojoj nisu navedeni kriteriji i razlozi predmetnog imenovanja, na funkciju člana Upravnog vijeća Javne ustanove „Park prirode Biokovo“ imenovao Marka Raosa, ujaka dužnosnika Andreja Plenkovića, koji je dužnosniku Tomislavu Ćoriću izravno nadređen, čime bi dužnosnik počinio mogući propust zaštite vlastite vjerodostojnosti i povjerenja građana u savjesno, odgovorno i nepristrano obnašanje dužnosti.

Stoga je, na temelju članka 39. stavka 1. ZSSI-a, donesena odluka da se pokrene postupak protiv dužnosnika Tomislava Ćorića, kao u točki II. izreke.

Kao u točki III. izreke ove odluke, poziva se dužnosnik Tomislav Ćorić da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke, kao i da Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika Tomislava Ćorića prilikom donošenja predmetne diskrecijske odluke o imenovanju Marka Raosa jednim od članova Upravnog vijeća Parka prirode Biokovo.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Andrej Plenković, elektronička dostava
2. Dužnosnik Tomislav Ćorić, elektronička dostava
3. Objava na internetskoj stranici Povjerenstva
4. Pismohrana